Võiks küsida, mil viisil muutub Sõnn valgusetoojaks, valgustuse allikaks? Selles märgis on Kuu kõrgendatud, ja Veenus on Sõnni valitseja. Kuud on alati peetud, nii esoteerikute kui iidsete põllumeeste poolt, vormide kujundajaks. Seega on kuu mateeria sümboliks. Kirikukunstis näeme tema seostamist Neitsi Maarjaga.  Sõnnis toimuva teo sisemine mõte ja Sõnni mõju tulemus on mateeria pühitsemine ja selle abil toimuv valgustumine. See, mis praegu takistab seda pühitsemist, hinge võitu; samuti see, mis  takistab jumalikku valgust paistmast täie jõuga vormide sees, on mateeria ehk vormi aspekt. Kui mateeria saab kord pühitsetud, puhastatud ja vaimuga täidetud, hakkab valgus paistma vormi tagant, ja siis on Kuu aspekt tõepoolest Sõnnis kõrgendatud. See sünnib Veenuse mõjul, mis on maise ja taevase armastuse sümbol, mis esindab nii vaimset pürgimust kui lihalikku iha. Seega sobib Veenus suurepäraselt valitsema seda märki. Eelkõige on ta armastus - ilu, rütmi ja ühtsuse looja. Sõnn ja lehm sümboliseerivad  üheskoos loomist, mistõttu Sõnn ja Veenus on tihedalt seotud. Loeme selle kohta järgmist:  "Selle märgi sümboliks on sõnn või lehm, ja taevakaardile vaadates võib märgata, et just Sõnni õla kohal asub väike tähegrupp, mida nimetatakse Plejaadideks. Egiptuse skulptuuris ja maalikunstis sümboliseerib Plejaade tihti tuvi, kelle tiivad on lahti laotatud just Sõnni ristluu kohal. Teatavasti on tuvi Veenusele pühitsetud lind, ja ta on võibolla Sõnnist endast veel sõnnilikum, sobides hästi selle väikese  täheparve sümboliks." (Walter Sampson. Sodiaak: elu sümbol)